Null è dapli che nagut

Dad Anita Simeon

Null translatesch'ins savens cun nagut. Quai n'è betg gist. Pertge la nulla e fitg impurtanta, tant per la matematica sco per la scripziun da las cifras insumma. Nullas han valita, ins na las sa betg simplamain laschar davent, uschiglio avessan nus entschet l'onn 2 e betg 2000 - ils Romans avessan plaschair. Nus pudessan alura repassar anc ina giada l'istorgia ed il svilup da la cifras:

A l'entschatta dal temp medieval, suenter il declin da l'imperi roman, sa basava l'aritmetica dal occident surtut sin las cifras romanas, cun las qualas ins na pudeva betg quintar a scrit, mo visualisar il resultat. Uschiglio quintav’ins cun la detta u duvrava l'abakus - quai era la varianta romana da la lingiera da quint. Pir en il 11avel tschientaner vegnan las cifras arabas introducidas en Europa. Quai succeda grazia a las numerusas relaziuns commerzialas cun l'orient. L'aritmetica vegn però pir revoluziunada cun l'introducziun da la cifra 0 (12avel tschientaner). Ella remplazza l'abakus e stat uschia per la colonna vida. Pir cun l'introducziun da la nulla en quints a scrit insumma pussaivels. A propos: il pled cifra deriva da la noziun sifr, ina translaziun araba dal pled sanscrit sunya, che manegia: null.

Ti es ina nulla! Quai n'è betg gist in cumpliment. Meglier fissi d'esser l'emprim. E tuttina giogan 0 ed 1 ina rolla medem impurtanta. Il sistem dual dominescha nossa vita. Electricitad, nagina electricitad - quai è il cumond che va tras milli sistems sche jau scriv quellas lingias. EI è la basa da noss mund virtual, computerisà. En quel senn èn las cifras 0 ed 1 dapli che mo simbols per ina quantitad, ellas èn in segn per ina decisiun clara. In Shakespeare modern schess: One or zero, that's the question.

Funtauna istorica: Universalgeschichte der Zahlen, Georges lfrah, Ex libris, Turitg, 1987